## Barrachina: “El Govern canvia sense consens les regles d’explotació del Tajo-Segura per a no transvasar aigua, cosa que suposa un castic a la Comunitat Valenciana”

*** Les noves regles, aprovades unilateralment, eleven el llindar de reserves en la capçalera del Tajo de 1.300 hm³ a 1.600 hm³ per a activar el nivell 1, la qual cosa reduïx dràsticament els transvasaments mensuals de 60 a 24 hm³
* En nivell 3 de sequera, el transvasament es reduiria de 12,5 a només 1,5 hm³ mensuals en 2027, després de descomptar el consum humà, això implica una disminució de quasi el 90 %
* Afirma que “s’imposen decisions ideològiques que afecten directament l’economia, l’ocupació i el futur de milers de famílies”
* Denuncia que han tancat la porta a una solució pactada i sostenible, i això “és una irresponsabilitat que pagarem tots”**

El conseller d’Agricultura, Aigua, Ramaderia i Pesca, Miguel Barrachina, ha mostrat el seu “més ferm rebuig” a l’aprovació, per la Comissió d’Explotació del Ministeri de Transició Ecològica, de les noves regles d’explotació del transvasament Tajo-Segura “sense consens tècnic ni territorial i d’esquena als regants i agricultors”.

“El Govern torna a castigar la Comunitat Valenciana. Una vegada més, s’imposen decisions ideològiques que afecten directament l’economia, l’ocupació i el futur de milers de famílies del sud de la província d’Alacant”, ha declarat Barrachina. “Ni han comptat amb nosaltres, ni han escoltat les propostes tècniques. Això no és gestió de l’aigua, és un pur castic polític”.

Fins al moment, els embassaments de capçalera necessitaven acumular 1.300 hectòmetres cúbics perquè es pogueren aprovar els transvasaments màxims de 60 hm³ mensuals. No obstant això, amb les noves regles d’explotació, eixe llindar s’eleva a 1.600 hm³, la qual cosa implica que fins i tot en un període d’abundància hídrica com l’actual, amb 1.527 hm³ no seria possible autoritzar enviaments de 60 hm³ al mes, sinó únicament de 24 hm³.

En situació de sequera nivell tres es passaria de fins a 20 hm³ mensuals a 9 en 2027, si descomptem els 7,5 dedicats a consum humà el resultat real seria que en lloc dels actuals 12,5 hm³ ens quedaríem només amb 1,5 hm³, una reducció de quasi el 90 %, cosa que fa inviable, pels costos de manteniment, el transvasament.

“La decisió del Govern de Pedro Sánchez representa un colp letal per al sistema del transvasament, considerat essencial per al proveïment i el desenrotllament de la província d’Alacant. A l’elevar el llindar de reserves en els embassaments de capçalera per a autoritzar els transvasaments màxims, s’imposa una condició quasi impossible de complir, fins i tot en moments d’abundància hídrica, la qual cosa limita seriosament la seua viabilitat”.

“Esta decisió, sense aval tècnic i únicament política, ignora les necessitats reals de milions de persones i del sector agrícola, cosa que genera incertesa, ressentiment territorial i que amenaça el desenrotllament econòmic d’una de les zones més productives del país”.

El conseller ha denunciat que s’ha trencat el diàleg que ha de regir en qualsevol reforma estructural que afecte un recurs tan sensible i imprescindible com l’aigua: “Han tancat la porta a una solució pactada i sostenible, i això és una irresponsabilitat que pagarem tots. Els regants necessiten certeses, no retallades arbitràries ni decisions imposades des d’un despatx a Madrid”.

La Comunitat Valenciana no pot continuar “sent víctima” dels interessos polítics de Pedro Sánchez, que “utilitza el transvasament com a instrument del seu discurs mediambiental”.

Barrachina ha anunciat que la Generalitat Valenciana exigirà al Ministeri per a la Transició Ecològica que reòbriga el procés de diàleg amb totes les comunitats afectades: “Defendrem amb fermesa els drets hídrics d’esta terra, i no acceptarem que es continue discriminant la Comunitat Valenciana per criteris ideològics”.

“Això no va només d’aigua, va de dignitat, de desenrotllament i de respecte institucional. Des del Consell de Carlos Mazón, estarem al costat dels nostres agricultors i regants, enfront de qualsevol decisió que comprometa el seu futur”, ha conclòs el conseller.

Fecha: 29/04/2025